62012CD0579
C‑579/12 RX62012CD0579EU:C:2012:78500011122CJ
DOMSTOLENS BESLUTNING (Afdeling med Ansvar for Beslutninger om Fornyet Prøvelse)
11. december 2012
»Fornyet prøvelse«
I sag C-579/12 RX,
angående et forslag om fornyet prøvelse fremsat den 23. november 2012 af førstegeneraladvokaten i medfør af artikel 62 i statutten for Den Europæiske Unions Domstol,
har
DOMSTOLEN (Afdeling med Ansvar for Beslutninger om Fornyet Prøvelse)
sammensat af afdelingsformanden, L. Bay Larsen, og dommerne J. Malenovský, U. Lõhmus, M. Safjan og A. Prechal (refererende dommer),
truffet følgende
beslutning
1
Førstegeneraladvokatens forslag om fornyet prøvelse vedrører dom af 8. november 2012, Kommissionen mod Strack (sag T‑268/11 P, EU:T:2012:588), afsagt af Den Europæiske Unions Ret (Appelafdelingen), hvorved Retten gav Europa-Kommissionen medhold i dens appel til prøvelse af den af Retten for EU-personalesager (Anden Afdeling) afsagte dom af 15. marts 2011 i sagen Strack mod Kommissionen (sag F‑120/07, EU:F:2011:22), for så vidt som Personaleretten annullerede Kommissionens afgørelse af 15. marts 2007 om begrænsning til 12 dage af overførslen af den ferie, Guido Strack ikke havde afholdt i 2004.
2
Det følger af artikel 256, stk. 2, TEUF, at de afgørelser, der træffes af Retten efter appel til prøvelse af Personalerettens afgørelser, på de betingelser og med de begrænsninger, der er fastsat i statutten for Den Europæiske Unions Domstol, undtagelsesvis kan underkastes fornyet prøvelse ved Domstolen, hvis der er alvorlig risiko for, at EU-rettens ensartede anvendelse eller sammenhæng kan påvirkes.
3
I henhold til artikel 62 i statutten for Den Europæiske Unions Domstol kan førstegeneraladvokaten, når han finder, at der er en alvorlig risiko for, at EU-rettens ensartede anvendelse eller sammenhæng kan påvirkes, foreslå Domstolen at foretage en fornyet prøvelse af den afgørelse, der er truffet af Retten.
4
Det fremgår i denne forbindelse af artikel 193, stk. 4, i Domstolens procesreglement, at Afdelingen med Ansvar for Beslutninger om Fornyet Prøvelse, når den bliver forelagt et sådant forslag til fornyet prøvelse, beslutter, om Rettens afgørelse skal undergives fornyet prøvelse, og at der, når dette er tilfældet, i beslutningen om at undergive Rettens afgørelse fornyet prøvelse alene anføres de spørgsmål, som skal gøres til genstand for fornyet prøvelse.
5
I det foreliggende tilfælde finder Afdelingen med Ansvar for Beslutninger om Fornyet Prøvelse, at der bør foretages en fornyet prøvelse af dommen i sagen Kommissionen mod Strack.
6
De spørgsmål, som skal gøres til genstand for nævnte fornyede prøvelse, fremgår af punkt 2 i denne beslutnings konklusion.
På grundlag af disse præmisser træffer Domstolen (Afdeling med Ansvar for Beslutninger om Fornyet Prøvelse) følgende beslutning:
1)
Der foretages fornyet prøvelse af den dom, der blev afsagt af Den Europæiske Unions Ret (Appelafdelingen) den 8. november 2012, Kommissionen mod Strack (sag T‑268/11 P).
2)
Den fornyede prøvelse vedrører spørgsmålene om, hvorvidt den af Den Europæiske Unions Ret afsagte dom af 8. november 2012, sag T‑268/11 P, Kommissionen mod Strack, henset til Domstolens retspraksis vedrørende ret til årlig betalt ferie som et princip i Unionens sociallovgivning, der ligeledes er fastsat i artikel 31, stk. 2, i Den Europæiske Unions charter om grundlæggende rettigheder og bl.a. omhandlet i Europa-Parlamentets og Rådets direktiv 2003/88/EF af 4. november 2003 om visse aspekter i forbindelse med tilrettelæggelse af arbejdstiden (EUT L 299, s. 9), påvirker EU-rettens ensartede anvendelse eller sammenhæng derved, at Retten som appelinstans har fortolket:
—
artikel 1e, stk. 2, i vedtægten for tjenestemænd i Den Europæiske Union således, at den ikke dækker forskrifterne om tilrettelæggelse af arbejdstiden i direktiv 2003/88 og, bl.a., årlig betalt ferie, og
—
efterfølgende, artikel 4 i bilag V til nævnte vedtægt således, at den indebærer, at ret til overførsel af årlig ferie ud over den grænse, som er fastsat i nævnte bestemmelse, kun kan tildeles i tilfælde af en forhindring, som har sammenhæng med tjenestemandens virksomhed som følge af udøvelsen af tjenesten.
3)
De berørte, der er omhandlet i artikel 23 i statutten for Den Europæiske Unions Domstol, og parterne i sagen for Den Europæiske Unions Ret opfordres til at indgive deres skriftlige bemærkninger om disse spørgsmål til Den Europæiske Unions Domstol inden for en frist på en måned fra forkyndelsen af denne beslutning.
Underskrifter